31988D0235
L 105/20
JURNALUL OFÍCIAL AL UNIUNII EUROPENE
DECIZIA COMISIEI
din 7 martie 1988
de acordare a unei derogări Danemarcei și de stabilire a condițiilor sanitar veterinare echivalente care trebuie respectate la tranșarea cărnii proaspete
(88/235/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 64/433/CEE a Consiliului din 26 iunie 1964 privind problemele de sănătate referitoare la schimburile intracomunitare de cărnuri proaspete (1), astfel cum a fost modificată ultima dată prin Directiva 86/587/CEE (2), în special articolul 13,
întrucât, în aplicarea articolului 13 din Directiva 64/433/CEE, în conformitate cu procedura prevăzută la articolul 16, se pot acorda derogări de la punctul 45 litera (c) din anexa I, la cerere, oricărui stat membru care prezintă garanții similare; întrucât aceste derogări stabilesc condiții sanitar veterinare cel puțin echivalente cu cele prevăzute de anexa menționată;
întrucât autoritățile din Danemarca au prezentat Comisiei, prin scrisoarea din 29 octombrie 1987, o cerere de derogare de la punctul 45 litera (c) din anexa I la Directiva 64/433/CEE pentru tranșarea de carne proaspătă de bovine și de porcine; întrucât această cerere propune condiții sanitar veterinare; întrucât este necesar ca aceste condiții sanitar veterinare, stabilite ca o soluție alternativă în cadrul cererii de derogare privind tranșarea cărnii proaspete, să fie cel puțin echivalente cu cele de la punctul 45 litera (c) din anexa I la Directiva 64/433/CEE;
întrucât condițiile sanitar veterinare propuse de Danemarca sunt echivalente cu cele de la punctul 45 litera (c) din anexa I la Directiva 64/433/CEE;
întrucât măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
Danemarca poate, prin derogare de la punctul 45 litera (c) din anexa I la Directiva 64/433/CEE, să autorizeze tranșarea cărnii proaspete de bovine sau de porcine în condițiile prevăzute de anexă.
Articolul 2
Prezenta decizie se adresează statelor membre.
Adoptată la Bruxelles, 7 martie 1988.